Jeg er ikke på nuværende tidspunkt beboer i Stavtrup, hvilket måske skiller mig ud fra andre høringssvar. Jeg tillader mig alligevel at skrive dette indlæg, da jeg over en længere periode har søgt efter en passende bolig lige netop i Stavtrup, til mig og min lille pige på knap 3 år.

Lige nu er vi bosiddende inde i midtbyen, men ejer en kolonihave i kort afstand af Stavtrup, hvilket gør at vi ofte benytter byens faciliteter og dermed er kommet til at kende byen godt. Det jeg synes der klart adskiller Stavtrup fra de øvrige landsbyer omkring Aarhus er, at den rummer så meget natur, hvilket tiltrækker sådan en kolonist som mig☺

Jeg synes, at det er fantastisk at kunne cykle på Brabrandstien, dreje af og fortsætte på de smalle veje op igennem den naturskønne Stationsby, forbi den gamle Stationsbygning, hvor der ofte ses legende børn og videre op igennem byen, hvor indkøbsmulighederne befinder sig.

At byen også er utrolig børnevenlig med få store veje og samtidig har et meget bredt udbud af institutioner, gør den blot endnu mere attraktiv for mig og min datter. Derfor har jeg længe haft et stort ønske om at flytte hertil. Det er dog ikke nemt, da der er rift om boligerne.

Nu har jeg læst, at der arbejdes på en kommende multihal. En multihal til glæde for hele byen. Jeg synes det lyder som en rigtig god idé og noget, som jeg og min datter vil kunne få stor glæde af i fremtiden. Derfor har jeg været inde på nettet for at læse mere om denne.

Jeg blev desværre overrasket og ked af at læse om den valgte beliggenhed. En multihal er jo en stor bygning, som både kræver mange parkeringspladser samt en vis højde og drøjde, for at kunne facilitere de nødvendige sportsgrene. Jeg kunne læse, at den, ud over Stavtrup, også skal tiltrække omkringliggende områder, hvilket måske er derfor at den skal være så stor?

At placere sådan en bygning i den stille grønne Stationsby vil i mine øjne ødelægge hele Stationsbyens charmerende udseende. Samtidig tror jeg, at dette stille område risikerer at blive til et rent trafikkaos af forældre, der vil sikre at deres børn kommer sikkert frem til deres sportsaktiviteter, specielt hvis brugerne er uden for Stavtrup. Som mor ville jeg i hvert fald selv vælge denne løsning, hvis jeg boede uden for byen.

Hvorfor overvejer Kommunen ikke at placere Multihallen på et relativt øde område, hvor den ikke kommer til at dominere i landskabet?

Jeg har jo, som tidligere nævnt, kigget efter bolig i byen over en længere periode og kan se, at der er bygget mange nye huse tæt på motorvejen. Jeg ved at der er temmelig meget støj fra denne og har fulgt lidt med i debatten angående en støjvold.

Hvorfor dog ikke bygge multihallen tæt på motorvejen, så bygningen i sig selv kan tage noget af støjen og samtidig give ro og læ til den tætteste boligrække? Måske man ligefrem kunne bruge overskudsjord fra anlægsarbejdet til multihallen til at lave den støjvold, som mange ønsker sig?

Udover en tiltrængt støjvold og en multihalsplacering, som ikke generer nogen af indbyggerne i byen, kommer der måske også flere boliger til, da en støjvold måske kunne åbne op for endnu en række nye huse?

Med venlig hilsen

Hanne Larsen